
Bunscoileanna

Lámhleabhar 2

An chaoi leis na huirlisí a thugtar anseo a úsáid 
le cásanna ina bhféadfadh bulaíocht bheith i gceist 
a réiteach agus caidrimh a athbhunú, gan mhilleán



Treoir leis na leathanaigh maidir le déileáil le heachtraí/cásanna 
ina bhféadfadh bulaíocht bheith i gceist
Cé go bhféadfadh tuairisc thosaigh ar eachtra ina bhféadfadh bulaíocht bheith i gceist teacht ó bhall foirne, ó dhalta nó ó thuismitheoir, bíonn feachtas frithbhulaíochta éifeachtach ag brath go mór ar eolas a thugann páistí maidir lena bhfuil ar siúl i ndáiríre, cé chomh fada is atá sé ar siúl, cé atá páirteach agus céard atá siad a dhéanamh. Nuair a tharlaíonn bulaíocht, bíonn daltaí eile i láthair beagnach i gcónaí. Ach, ag brath ar an dearcadh atá ag daltaí, tá seans ann nach dtabharfar an t-eolas sin, go háirithe más dócha go gcuirfear pionós géar orthu siúd a bhí páirteach. Ar chúiseanna éagsúla, ní maith le daltaí sceitheadh ar dhaltaí eile agus iad a chur i dtrioblóid. Samplaí de na cúiseanna sin ná cairdeas, dílseacht nó fiú eagla go mbainfí díoltas amach. San am atá caite rinne roinnt scoileanna suirbhéanna gan ainm agus iad ag iarraidh an fhadhb sin a shárú, ach is minic nach féidir brath ar eolas a fhaightear ar an gcaoi sin agus, más gá úsáid a bhaint as an eolas níos déanaí, ní bhíonn sé chomh héifeachtach céanna le ceistneoirí sínithe. Ina theannta sin, ní féidir iad siúd a thugann eolas maith a shainaithint ó shuirbhéanna gan ainm agus iad a chur faoi agallamh os íseal níos déanaí chun tuilleadh eolais a lorg. 

Nuair a thuairiscítear eachtra bulaíochta, is é an réiteach ná déileáil leis mar chás ina bhfuil duine éigin (an  té atá ag déanamh na bulaíochta) ag déanamh rud éigin mícheart trí thimpiste agus nach bhfuil le déanamh ach é sin a cheartú, ach gur gá é sin a dhéanamh go práinneach. Ní mór na sonraí cruinne a fháil amach le cabhair ó dhaltaí eile agus ansin le comhoibriú iomlán ón té atá ag déanamh na bulaíochta, anois atá a fhios aige/aici go bhfuil a rás rite. Ansin ní mór a chur i gcuimhne don té atá ag déanamh na bulaíochta cé chomh mór is atá an damáiste a dhéanann an t-iompar bulaíochta, cé chomh mór is a ghoilleann sé ar dhaoine, cé chomh héagothrom is atá sé agus nach féidir glacadh leis. Ansin iarrtar air/uirthi gealltanas sollúnta a thabhairt go stopfaidh sé/sí. Má thugtar an gealltanas sin agus má chomhlíontar é, baintear amach an toradh is fearr ar fad. An dalta a bhí ina sprioc, is féidir leis/léi bheith ag tnúth le saol níos sona ó tharla go bhfuil a fhios aige/aici go bhfuil deireadh leis an mbulaíocht. Tá ceacht tábhachtach foghlamtha ag an té a rinne an bhulaíocht ach ní náirítear é/í ná ní chuirtear milleán ná pionós air/uirthi – botún a bhí ann tar éis an tsaoil – agus tugtar idir dheis agus fhreagracht dó/di toradh dearfach a chur ar fáil. Sa chomhthéacs seo is beag an seans go mbeidh fonn díoltais ar an té a bhí ag déanamh na bulaíochta. Toradh maith atá ann do gach duine lena mbaineann sé, na daltaí a chuir eolas ar fáil i gcaitheamh an fhiosrúcháin san áireamh. 

Rud atá ríthábhachtach ná go measann an chuid is mó de dhaltaí go dtugann an cur chuige seo cothrom na Féinne do gach duine. Sa chomhthéacs seo, bíonn a fhios acu go bhfuil an rúndacht cinnte agus aithníonn siad cé chomh maith is atá an cur chuige "Athrú seachas Milleán". Dá bhrí sin, bíonn cuid acu sásta comhoibriú leis an bpróiseas seo agus eolas úsáideach a thabhairt i suirbhéanna sínithe. Agus iad á dhéanamh sin, bíonn a fhios acu nach ag cur aon duine i dtrioblóid atá siad ach ag saoradh an té a rinne an bhulaíocht agus an dalta a bhí ina sprioc ó thrioblóid – bainfear leas as a gcuid eolais chun teacht ar réiteach seachas chun pionós a chur ar aon duine. Cuireann sé sin ar a gcumas, le tacaíocht ón snáithe den Fheachtas Frithbhulaíochta a bhaineann le múscailt  feasachta, iad féin a shamhlú leis an bpróiseas fiosrúcháin agus leis an mbeartas scoile nach féidir glacadh leis an mbulaíocht agus go bhfuil freagracht orthu dul i ngleic léi.
CÉIM 1 – CHUN TAIFEAD A DHÉANAMH AR THUAIRISC AR BITH AR BHULAÍOCHT MAR AON LEIS AN DUL CHUN CINN Ó THAOBH DÉILEÁIL LÉI.
Nuair a fhaightear tuairisc go bhfuil bulaíocht á déanamh ar dhalta, nó go bhféadfadh bulaíocht bheith á déanamh ar dhalta, ní mór suirbhé a dhéanamh láithreach ar an mbliainghrúpa ábhartha ar fad. Cosnaíonn sé seo foinse an eolais ó aon chineál frithbheartaíochta nó bulaíocht bhreise ó tharla go bhféadfadh an t-eolas bheith tagtha ó dhuine ar bith a rinne an suirbhé. Agus é/í i mbun an tsuirbhé, is féidir le ball na foirne a chur in iúl go bhfuil imní ar "roinnt múinteoirí ...",  "… go bhféadfadh sé go bhfuiltear ag caitheamh go héagothrom nó go dímheasúil le duine éigin sa rang seo . . .". Ba cheart na deasca a scaradh óna chéíle le haghaidh an chleachtaidh seo, mar a dhéantar i gcás scrúduithe, ionas nach bhfeicfidh daltaí a bhfuil á scríobh ag daltaí eile. Ba chóir iarraidh ar na daltaí gach ceistneoir atá líonta isteach a iompú béal faoi ar an deasc láithreach ionas nach bhfeicfidh aon duine a bhfuil scríofa orthu. Tá gach rud a scríobhtar ina rún idir an té a scríobh é agus an fhoireann frithbhulaíochta, ach amháin má dheachtaíonn ordú dlí a mhalairt. Ní bhíonn fáil ag aon dalta ná ag an gCeann Bliana ná ag an bPríomhoide ná ag an mBord Bainistíochta ar an eolas sin má thugann aon duine, a bhfuil sé scríofa go raibh baint aige/aici le bulaíocht, gealltanas go n-éireoidh sé/sí as an mbulaíocht agus an gealltanas sin a chomhlíonadh. Ar bhonn riail seo na rúndachta agus lena chinntiú go mbeidh cosaint ag gach foinse eolais, nuair a bhíonn daoine a rinne bulaíocht faoi agallamh níos déanaí, níor chóir a rá leo go brách cé mhéad ceistneoir inar luadh iad ná cé a thuairiscigh an bhulaíocht i dtosach. Ní gá rud ar bith a rá leo ach amháin a leithéid seo: "de réir an tsuirbhé bhí tú ..." nó "is éard atá na daltaí a rá sa suirbhé ná go raibh tú ...” 

Foirm Tuairisce na hEachtra: Foirm chun tuairisc a thabhairt ar eachtra atá ar Lch 1 (a). Úsáidtear í sin i gcónaí nuair a thuairiscítear bulaíocht do bhall na foirne frithbhulaíochta. Más ball foirne a thug an tuairisc, iarrtar air/uirthi an fhoirm seo a líonadh agus í a thabhairt do bhall den fhoireann frithbhulaíochta, an comhordaitheoir go hiondúil. Más dalta, tuismitheoir nó duine eile a thug an tuairisc, líonann ball na foirne frithbhulaíochta an fhoirm seo. Ba chóir go mbeadh fáil go réidh ar na foirmeacha seo ó bhosca oscailte sa seomra foirne. Samplaí den sórt eolais a d'fhéadfadh bheith ar fhoirm atá líonta isteach ná lá agus dáta na heachtra, ainmneacha na ndaoine a rinne an bhulaíocht nó a ndearnadh an bhulaíocht orthu, ainm an duine a thug an tuairisc, sonraí tosaigh na heachtra agus ainmeacha daoine eile a bhí ann. Ní mór fiosrúchán iomlán a dhéanamh i gcás gach 'Foirm Tuairisce na hEachtra' a líontar isteach. 

An fhoirm le haghaidh bearta a rinneadh: Foirm atá ar Lch 1 (b), ar a ndéanann ball den fhoireann frithbhulaíochta taifead gearr ar dhul chun cinn fiosrúcháin. Is fearr é sin a dhéanamh de réir mar a tharlaíonn sé. Is iondúil go mbíonn na foirmeacha seo cóipeáilte ar chúl Foirm Tuairisce na hEachtra roimh ré. Nuair atá fiosrúchán thart agus an cás réitithe go hiomlán, críochnaíonn an ball foirne  an fhoirm seo faoi dheireadh agus cuireann sé/sí a (h)ainm léi.
CÉIM 2 – NA FÍRICÍ A FHÁIL AMACH

Eolas roimh shuirbhé ranga: Baintear úsáid as Lch 2 (a), nó as an gcuid de atá faoi chló trom, roimh shuirbhé i gcónaí, suirbhé a bhaineann leis an mbulaíocht trí chéile nó suirbhé a bhaineann le heachtra(í) faoi leith. Leagann sé amach comhthéacs na ngníomhaíochtaí ar fad atá mar chuid den fheachtas leanúnach frithbhulaíochta sa scoil – ní féidir glacadh le bulaíocht de chineál ar bith agus ní mór stop a chur léi. Leagann sé béim ar an meas mar ghné lárnach den bhealach ceart le caitheamh le daoine eile. Is gné lárnach é an meas de na cleachtaí múscailte feasachta ar ár suíomh gréasáin chomh maith céanna. An rud is tábhachtaí ná go gcinntíonn sé cur chuige "Athrú seachas Milleán" – nuair a fhaightear amach go bhfuil baint ag daltaí áirithe le hiompar bulaíochta, iarrtar orthu gealltanas a thabhairt go stopfaidh siad agus, má dhéanann siad é sin agus má chomhlíonann siad an gealltanas, ní chuirtear aon phionós orthu. Sa chomhthéacs seo ní ag cur daoine i dtrioblóid atá daltaí a thuairiscíonn bulaíocht ná ní ag sceitheadh ar a chéile atá siad ach a mhalairt ar fad – daoine a bheadh i dtrioblóid níos déanaí, ní bheidh siad i dtrioblóid mar gheall air seo. Dealraíonn sé go dtugann an cur chuige seo an seans is fearr ar eolas iontaofa a fháil sa suirbhé ina dhiaidh seo.

Ceistneoir: Suirbhé Rialta Ranga: Ceistneoir le síniú atá ar Lch 2 (b). Tá an ceistneoir seo le húsáid le rang-ghrúpa nó le bliainghrúpa bíodh sé ar eolas go bhfuil bulaíocht ar siúl nó ná bíodh, nó bítear in amhras go bhfuil bulaíocht ar siúl nó ná bítear, áit nach bhfuil aon eachtra faoi leith tar éis tús a chur le fiosrúchán. Cuirtear i gcuimhne do dhaltaí nach gcuirfear pionós orthu siúd a bhí i mbun iompar bulaíochta ar an gcoinníoll go dtugann siad gealltanas go stopfaidh siad agus go gcomhlíonann siad an gealltanas sin. Sa cheistneoir seo tá seans ag daltaí é a chur in iúl má tá bulaíocht á déanamh orthu féin nó ar dhaoine eile, agus a rá cé atá á déanamh. Ina theannta sin, is féidir leo daltaí a bhfuil a fhios acu céard atá ar siúl a ainmniú agus, más gá, is féidir iarraidh ar aon duine a ainmnítear anseo comhthacaíocht a thabhairt níos déanaí. Tugtar deis dóibh siúd a bhí i mbun bulaíochta an méid a rinne siad a admháil agus a fhios acu nach gcuirfear aon phionós orthu má éiríonn siad as an mbulaíocht. Má admhaíonn siad é sin, is iondúil go gcuireann siad in iúl go mbíonn siad páirteach "uaireanta" fiú má bhíonn siad páirteach "go minic" ach cuireann an admháil de cheangal orthu gealltanas a thabhairt go stopfaidh siad agus cloí leis – an toradh is fearr ar fad.

Foirm: Gealltanas maidir le páirt a ghlacadh: Is féidir úsáid a bhaint as Lch 2 (c) tar éis d'eachtra bulaíochta ar leith a bheith réitithe más léir go raibh an méid a bhí ar siúl an-soiléir ach, mar sin féin, nár admhaigh roinnt daltaí sa bhunsuirbhé ranga go raibh a fhios acu faoi. Má tharlaíonn sé sin, tharlódh gurb é is cúis leis ná go raibh páirt ghníomhach ag na daltaí eile seo sa bhulaíocht ó am go chéile, go raibh siad ag gáire fad is a bhí an bhulaíocht ar siúl, nó gur thacaigh siad leis an mbulaíocht ar bhealaí eile. Tharlódh gurb é sin a bhí i gceist ag daltaí a scríobh "gach duine sa rang" nuair a fiafraíodh díobh sa bhunsuirbhé cé a bhí páirteach. Ní mór an cás seo a réiteach. Mura réitítear é, beidh cultúr seo na bulaíochta fós beo sa ghrúpa ranga agus beidh baol ann go leanfar den bhulaíocht agus duine éigin eile ina cheann feadhna.

Tugann an fhoirm seo deis do gach duine sa rang le chéile, i dtimpeallacht "Athrú seachas Milleán", é a admháil má chuir siad tús leis an mbulaíocht nó má ghlac siad páirt inti, a rá go raibh sé sin mícheart agus gealltanas a thabhairt nach gcuirfidh siad tús le bulaíocht ná nach nglacfaidh siad páirt inti go brách arís. Ba chóir don bhall foirne a rá go bhfuil sé soiléir anois cén dalta a raibh bulaíocht á déanamh air/uirthi, glacadh leis go bhfuil a fhios ag gach duine faoin gcás seo anois agus ainm an dalta a bhí ina sprioc a chur isteach sa spás atá curtha ar fáil ar an bhfoirm. Iarrtar ansin ar gach dalta an fhoirm a líonadh isteach go macánta agus gealltanas a thabhairt nach nglacfaidh siad páirt sa bhulaíocht go brách arís trí "Geallaim" a scríobh sa bhosca cuí. Má chomhlíontar an gealltanas sin, tugtar pardún do dhaltaí a bhí páirteach, ní gá iad a chur faoi agallamh agus ní gá go bhfeicfeadh na foirmeacha sin solas an lae go brách arís. 

Is iondúil go n-admhaíonn níos mó daltaí gur ghlac siad páirt sa bhulaíocht ná mar a admhaíonn gur chuir siad tús léi. Is iondúil go n-admhaíonn níos mó daltaí go ndearna siad é seo "uaireanta" ná mar a admhaíonn go ndearna siad "go minic" é. Is í an admháil atá tábhachtach, áfach, seachas cruinneas na hadmhála. Tuigeann na daltaí go léir go bhfuil a fhios acu ar fad anois céard a bhí ar siúl, go raibh sé mícheart, nach gceadófar leanúint ar aghaidh leis agus go bhful deis acu anois gealltanas dearfach a thabhairt agus bogadh ar aghaidh gan aon phionós. Sa timpeallacht "Athrú seachas Milleán", níor chóir go mbeadh aon tionchar diúltach ag an gcleachtadh seo ar an dalta a bhí ina sprioc, go háirithe má cháineann an comhordaitheoir frithbhulaíochta go bog í/é as ucht gan an méid a bhí ar siúl a thuairisiciú (cibé acu a rinne sí/sé é sin nó nach ndearna) nó as ucht a bheag a dhéanamh de agus, ar an gcaoi sin, ligean dó leanúint ar aghaidh. Is féidir a mhíniú do na daltaí eile go léir gur dócha gur cheap siad ag an am nach raibh a n-iompar chomh tromchúiseach is a bhí mar gheall air sin, ach gur léir do chách anois cé chomh mícheart is a bhí sé agus, dá bhrí sin, go gcaithfear stop a chur leis. Is iondúil go n-admhaíonn líon suntasach daltaí ag an bpointe seo gur ghlac siad páirt éigin sa bhulaíocht agus is iondúil go dtugann gach duine sa rang gealltanas nach nglacfaidh siad páirt ina leithéid de ghníomhaíocht go brách arís. Agus iad á dhéanamh sin tá siad ag cur tús le caighdeán nua ina ngrúpa ranga – go bhfuil sé ceart go leor gan bulaíocht a dhéanamh ar an duine. Beidh a fhios acu i gcúl a gcinn, áfach, dá mbrisfidís an gealltanas seo, go gcaithfí leis sin ar an gcaoi chéanna le gealltanas aonair a bhrisfí, le hiarmhairtí tromchúiseacha dóibh siúd a dhéanfadh a leithéid.

Foirm: Tuairisc ó Dhuine a Chonaic Eachtra: Ní bhaintear úsáid as Lch 2 (d) ach ó am go chéile, chun sonraí faoi eachtra a fháil ó dhaltaí ar scríobhadh síos, i gceann de na suirbhéanna eile b'fhéidir, go raibh siad i láthair nuair a tharla an eachtra.  (Nuair a insíonn siad cé eile a bhí i láthair, is minic go n-ainmníonn siad, de thaisme, an duine a luaigh go raibh siad féin ann.)  Baintear leas, de ghnáth,  as a dtuairisc chun comhthacú lena ndúradh / a léiríodh i suirbhé.
Foirm: Agallaimh Aonair Lán-ranga: Is annamh a bheadh gá le Lch 2 (e) a úsáid ach, mar sin féin, b'fhéidir go mbeidh gá leis uair éigin in ainneoin cleachtaí leanúnacha múscailte feasachta agus athraithe cultúir. D'fhéadfadh sé sin tarlú, mar shampla, nuair atá a lán cairde nó tacaithe sa ghrúpa ag an duine atá ag déanamh na bulaíochta, nó nuair nach bhfuil cairde ná tacaithe sa ghrúpa ag an dalta atá ina sprioc, nó nuair a thuigeann daoine sa rang go bhfuil sé/sí i mbun bulaíochta arís agus, dá bhrí sin, go bhféadfaí pionós a chur air/uirthi. Bíonn an modh seo úsáideach mura dtugann an gnáthshuirbhé dóthain comhthacaíochta le go bhféadfaí déileáil go héifeachtach leis an gcás. Cuireann ceathrar, ar a laghad, ón bhfoireann frithbhulaíochta agallamh gearr dírithe gan choinne ar gach duine sa ghrúpa ranga, in aon tréimhse amháin 40 nóiméad ionas nach mbeidh deis acu dul i gcomhairle lena chéile ná freagraí a réamhullmhú. Ba chóir na ceisteanna ar an mbileog seo a chur in oiriúint roimh ré don chás bulaíochta atá i gceist. Gach seans go dtiocfaidh torthaí as seo.

Don fhoireann: Foláireamh maidir le daltaí i mbaol: Foirm inoiriúnaithe atá ar Lch 2 (f), foirm ina n-iarrtar ar bhaill foirne eolas a thabhairt faoi dhaltaí áirithe a gceaptar go bhfuil bulaíocht á déanamh orthu. Is féidir leagan den fhoirm seo, a choinnítear ar ríomhaire sa seomra foirne, a athrú agus a phriontáil amach faoi ghearrfhógra chun bheith in oiriúint do chás ar bith a thagann chun cinn (mar shampla, má bhíonn imní ann faoi dhalta amháin). An éifeacht atá ag an bhfoirm seo ná go mbíonn baill foirne "ag faire amach" do na daltaí atá i gceist. Fágtar cóip ar sheilf gach baill foirne agus cuirtear an t-aiseolas ar ais ar sheilf an chomhordaitheora frithbhulaíochta. Má fhaightear aiseolas faoi dhalta ó bhall foirne, iarrtar ar an mball foirne sin 'Foirm Tuairisce na hEachtra' a líonadh isteach chun cabhrú leis an bhfiosrúchán (atá faoi lán seoil cheana féin). Tá sé de bhuntáiste ag an nós imeachta seo freisin gur féidir, nuair a bheidh an cás réitithe, fiafraí den bhall foirne sin i gcaitheamh na seachtainí ina dhiaidh sin cén chaoi a bhfuil an dalta ag réiteach leis na daltaí eile sa rang ag an bpointe sin agus cé acu a tharla an bhulaíocht arís nó nár tharla. Is minic a bhíonn na baill foirne sin níos airdeallaí ina dhiaidh sin ó thaobh féachaint ar iompar na ndaltaí ar eagla go mbeadh bulaíocht ar siúl, rud a chuireann leis an gcur chuige sa scoil uile atá riachtanach le go mbainfeadh na daltaí an tairbhe is fearr as feachtas frithbhulaíochta.
Don fhoireann: Foláireamh maidir le teannas idir daltaí: Ar Lch 2 (g) iarrtar ar bhaill foirne eolas a thabhairt faoi theannas idir daltaí ainmnithe. Iarrtar ar bhaill foirne a thuairiscíonn gur thug siad teannas den sórt sin faoi deara Foirm Tuairisce na hEachtra a líonadh isteach agus í a thabhairt ar ais do bhall den fhoireann frithbhulaíochta. Is féidir leas a bhaint as an bhfoirm ansin chun cabhrú le fiosrúchán. Is féidir úsáid a bhaint aisti tamall tar éis don chás bulaíochta a bheith réitithe freisin le fáil amach ar tharla an bhulaíocht arís nó an bhfuil aon drochmhothú fós ann mar thoradh uirthi.   
Don fhoireann: Foláireamh maidir le dalta a bhfuil bulaíocht á déanamh air: Is féidir úsáid a bhaint as Lch 2 (h) chun iarraidh ar an bhfoireann bheith "ag faire amach" do dhalta a bhfuil sé ar eolas go ndearnadh bulaíocht air/uirthi agus a bhfuil baol ann go ndéanfar bulaíocht arís air/uirthi. Mar shampla, má bhí baint ag líon mór daltaí leis an mbulaíocht agus murar déileáladh ach le cuid acu, b'fhéidir go dtapóidh daltaí eile an deis chun leanúint den bhulaíocht "thar ceann" nó "in éagmais" a gcarad a d'éirigh aisti. Is féidir le fógra foirne den sórt sin srian a chur ar dhaltaí dá leithéid mar go mbeadh an fhoireann níos airdeallaí i ndáil leis an dalta atá ina sprioc. Níor mhaith an rud é an fógra seo a fhágáil ar chlár na bhfógraí sa seomra foirne mar go bhféadfadh cuairteoirí iarscoile ainm an dalta a fheiceáil. 
CÉIM 3 – DALTA A BHFUIL BULAÍOCHT CURTHA INA LEITH A CHUR FAOI AGALLAMH

Bileog agallaimh maidir le bulaíocht atá curtha i leith dalta: Baintear úsáid as Lch 3 (a) nuair a bhíonn dalta a bhfuil bulaíocht curtha ina leith á chur faoi agallamh. Is iondúil go mbíonn a lán eolais ag baill na foirne frithbhulaíochta cheana féin faoin am a ndéantar an t-agallamh seo. Ní mór dóibh intinn oscailte a bheith acu, áfach, óir ní mar a shíltear a bhítear. Tógtar an dalta amach as an rang le haghaidh an agallaimh, rud a threisíonn tromchúis an agallaimh. Ní bhíonn ach ball foirne amháin ag cur agallaimh ar an dalta de ghnáth ach, i gcásanna atá thar a bheith tromchúiseach nó más dócha nach mbeidh dalta sásta comhoibriú, is féidir leis an dara ball foirne bheith i láthair mar bhreathnóir. Má bhíonn an dara duine ann, ba cheart don scoil cinneadh a dhéanamh maidir le ball foirne baineann amháin, ar a laghad, a bheith i láthair.  Bíonn Suaitheantas na Scoile ar na bileoga agallaimh a úsáideann an t-agallóir – tá an dalta á chur faoi agallamh thar ceann na scoile uile. Comhoibríonn an dalta go iomlán sa timpeallacht seo de ghnáth. 

Dearbhaítear don dalta, dá mbeadh bulaíocht á déanamh air/uirthi, go mbeadh údar na bulaíochta sin faoi agallamh anois. Ansin tugtar deis dóibh, ar bhealach indíreach, a admháil gur chaith siad go dímheasúil le dalta eile agus is féidir leo é sin a admháil ag an bpointe seo. Má dhéanann siad é sin, tugtar cuireadh dóibh ansin a rá cén chaoi ar chaith siad go dímheasúil leis an dalta eile sin. Ní thugann siad mórán cineálacha sonracha iompair de ghnáth agus, ar chuma ar bith, casann an t-agallóir go dtí Lch 3 (b), Seicliosta ar Iompar Bulaíochta, chun léargas níos cruinne a fháil ar an méid a bhí ag tarlú. Ag an bpointe seo deirtear leis an dalta go n-iarrfar orthu ag deireadh an agallaimh gealltanas a dhéanamh agus a chomhlíonadh agus, má dhéanann siad é sin, nach mbeidh aon phionós i gceist. Mura mbíonn siad macánta agus iad ag dul tríd an seicliosta, áfach, ní fhéadfaí muinín a chur i ngealltanas den sórt sin agus ní bheadh an dara rogha ann ach an cur chuige "Athrú seachas Milleán" a chaitheamh i leataobh agus an cás a chur faoi bhráid an Phríomhoide.    I bhfianaise an tsoiléirithe sin, is iondúil go mbíonn an dalta sásta comhoibriú leis an agallóir. Nuair atá sé sin críochnaithe, filleann an t-agallóir ar Lch 3 (a) agus iarrann ar an dalta cén fáth a raibh sé/sí ag caitheamh leis an dalta eile ar an gcaoi sin. Is é an freagra a thugann an dalta de ghnáth ná "níl a fhios agam". Is dócha go bhfuil sé sin fíor ar an mórgóir mar go mbíonn na cúiseanna a ndéanann daoine bulaíocht ar dhaoine eile casta. Freagraí eile atá coitianta go leor ná "cuireann sé isteach orm" nó "ní réitímid lena chéile" nó "ní maith liom é" nó "chaith seisean go dona liomsa ar dtús". Tá an dalta tar éis seicliosta fairsing a líonadh isteach agus tá seans ann gur admhaigh siad go raibh siad i mbun roinnt mhaith cineálacha éagsúla bulaíochta. Anois teastaíonn ón agallóir a fhios a bheith aige/aici go dtuigeann an dalta i gceart cé chomh mór is a ghoilleann an t-iompar sin ar dhuine agus cé chomh mícheart is atá sé ionas gur féidir leo gealltanas dílis a thabhairt go stopfaidh siad. B'fhéidir nach ndéanfaidh sé aon mhaith bheith ag iarraidh dáimh a mhúscailt mar go bhfuil seans ann gur fíorbheagán dáimhe atá ag bulaí.
Ach an sampla a bhaineann le máthair an dalta a úsáid, beidh seans maith ann freagra a mhúscailt atá bunaithe ar dhílseacht éigin, ar chomhbhá éigin, nó fiú ar ghrá. Duine nach bhfuil dáimh aici/aige le duine ar bith eile ar domhan, b'fhéidir fós féin go mbeidh dáimh aici/aige lena mháthair agus go mbeidh sí/sé in ann a chur in iúl go soiléir cén chaoi a mothódh máthair dá gcaithfí léi ag an obair sa tslí a raibh sise/seisean ag caitheamh leis an dalta eile ar scoil. Is iondúil go mbaineann siad úsáid as focail ar nós "corraithe", "fearg", "brón" agus is féidir leis an agallóir tuilleadh ceisteanna a chur ar nós "an ndéanfadh sí é a thuairisciú dá bainisteoir?" nó "an mbeadh sí ag iarraidh éirí as a post?" nó "an gcuirfeadh sé sin isteach uirthi?" B'fhéidir go mbeidh siad in ann a chur in iúl go macánta ansin go mbeadh an-fhearg orthu féin dá bhfeicfidís a leithéid. Is féidir leo a admháil anois go dtuigeann siad cé chomh héagothrom is atá sé caitheamh le duine eile ar an gcaoi sin agus beidh a fhios ag an agallóir cé acu atá siad dáiríre faoi sin nó nach bhfuil.

Nuair a thagann na fíricí ar fad chun solais agus nuair a léitear ar ais iad do na daltaí atá faoi agallamh, go háirithe an méid a fuarthas amach ón seicliosta, bíonn an-iontas orthu uaireanta faoin méid bulaíochta a bhí i gceist agus bíonn siad sásta glacadh leis gur bulaíocht a bhí ann fiú mura raibh sé sin i gceist acu. Cé go bhfuil seans ann go bhfuil a fhios acu cheana féin céard is bulaíocht ann ó chleachtaí múscailte feasachta, ní éiríonn le roinnt daltaí ceangal a dhéanamh idir an méid atá ar eolas acu go teoiriciúil agus an méid a dhéanann siad. Dealraíonn sé gurb é is cúis leis sin uaireanta ná go maireann siad i "nóiméid" bheaga comhfhiosachta a ndéanann siad dearmad orthu ansin agus, dá bhrí sin, nach bhfeiceann siad an patrún a nascann a n-iompar ó nóiméad go chéile. Is minic a chuireann siad fíoraiféala in iúl agus is minic a ghabhann siad a leithscéal leis an agallóir. Sa chás sin is féidir le hagallóir an cheist seo a chur: "An gceapann tú gur chóir an leithscéal sin a ghabháil le duine éigin eile?" (Uaireanta, níos déanaí, déarfaidh an dalta a bhí ina sprioc, agus iontas agus faoiseamh air/uirthi, leis an mball foirne gur gabhadh an leithscéal agus go bhfuil síocháin i réim arís). Mar sin is cleachtadh múscailte feasachta an-éifeachtach ann féin é an t-agallamh dóibh siúd is mó a dteastaíonn sé uathu.

Seicliosta ar Iompar Bulaíochta: Liostaíonn Lch 3 (b) cineálacha iompar bulaíochta agus iad grúpáilte faoi cheannteidil éagsúla atá in úsáid sa mhír Tools – Awareness Raising ar ár suíomh. (Is féidir le scoileanna an liosta seo a chur in oiriúint dá gcuid riachtanas féin.) I gcás gach ní atá liostaithe, cuirtear ceist ar an duine a bhfuil bulaíocht curtha ina leith an ndearna sé é. D'fhéadfaí soiléiriú nó samplaí a iarraidh orthu i ndáil le ceann ar bith dá gcuid freagraí. Ag deireadh an chuid seo den agallamh, ba chóir go mbeadh léargas an-soiléir ag an mball den fhoireann frithbhulaíochta ar mhéid na bulaíochta a bhí ar siúl (má bhí bulaíocht ar bith ar siúl) agus ba chóir go mbeadh sé/sí in ann filleadh ar Lch 3 (a), Bileog agallaimh maidir le bulaíocht atá curtha i leith dalta, chun an t-agallamh a chríochnú. 
CÉIM 4 – RÉITEACH 
Foirm: Gealltanas Iompraíochta an Dalta (Lch 4 (a)): Ar deireadh, ofráiltear réiteach ar an bhfadhb iomlán do dhaltaí a bhí i mbun bulaíochta. Iarrtar orthu gealltanas sollúnta scríofa a shíniú, gealltanas a shíneoidh an t-agallóir freisin agus a chuirfidh de cheangal orthu caitheamh go cóir measúil feasta leis an dalta a bhí ina sprioc (Lch 4 (a) nó 4 (b), ag brath ar cé chomh tromchúiseach is a bhí an bhulaíocht agus ar an stair an bhain leis an gcás srl). Cuid den fhoirm ghealltanais, is foirm chaighdeánach í ina gcuirtear in iúl an ceart atá acu féin agus ag gach duine eile go gcaithfí leo le cothrom le Féinne, le comhionannas agus le meas. Ina dhiaidh sin tá: "Geallaim dá bharr sin go gcaithfidh mé go cóir cothrom measúil leis na daltaí eile go léir amach anseo, in ainneoin ár gcuid difríochtaí agus fiú mura dtaitníonn siad liom. Go háirithe . . ." lena gcuireann an t-agallóir, de láimh agus i mbloclitreacha, i láthair an duine a bhí i mbun bulaíochta, "Caithfidh mé go cóir measúil le A (ainm an dalta a bhí ina sprioc) i gcónaí." Ansin síníonn an t-agallóir an fhoirm, cuireann sé/sí dáta léi agus tugann sé/sí an fhoirm don dalta a bhí i mbun bulaíochta lena síniú. Is é an dea-scéal ná seo: nuair a shíníonn siad an fhoirm seo, i gcomhthéacs na múscailte feasachta ar an mbulaíocht sa scoil agus i gcomhthéacs an bhailithe eolais a tharla roimhe seo, éiríonn leis seo sa chuid is mó de chásanna – tagann deireadh leis an mbulaíocht go buan agus ní chruthaíonn siad fadhb ar bith eile don dalta a bhí ina sprioc.

Foirm: Gealltanas Iompraíochta an Dalta agus Tuismitheora: Foirm ghealltanais den sórt céanna atá ar Lch 4 (b) ach go bhfuil áit ar an bhfoirm seo le haghaidh síniú ó thuismitheoir nó ó chaomhnóir. Nuair a bheidh agallamh críochnaithe, is féidir an fhoirm ghealltanais seo a úsáid in áit Lch 4 (a). D'fhéadfadh sé sin tarlú: (a) má bhí an bhulaíocht thar a bheith tromchúiseach, (b) murar chomhoibrigh an dalta go hiomlán leis an agallóir i gcaitheamh an agallaimh (e.g. ag iarraidh milleán a sheachaint nó na fíricí a shéanadh), nó (c) má bhí an dalta i mbun bulaíochta cheana ar an dalta sin nó ar dhalta eile. Daltaí a rinne bulaíocht cheana agus atá faoi agallamh maidir le bulaíocht den dara huair, ní chuirfidh an scoil aon phionós orthu fós ach ba chóir rabhadh láidir a thabhairt dóibh. Seo sampla den rabhadh a thabharfaidh an t-agallóir ag deireadh an dara hagallamh, nuair a bheidh an dara gealltanas sínithe ag an dalta (caithfidh tuismitheoir nó caomhnóir é sin a shíniú freisin):

"A (A), dá mbrisfeá an dara gealltanas seo go n-éireoidh tú as an mbulaíocht, bheadh sé thar a bheith tromchúiseach ar na cúiseanna seo a leanas:

· Bheifeá ag briseadh dhá ghealltanas scríofa. Chiallódh sé sin go mb'fhéidir nach féidir linn tú a chreidiúint ná muinín a chur ionat a thuilleadh

· Bheifeá ag briseadh gealltanais a shínigh do thuismitheoir nó do chaomhnóir, rud a d'fhéadfadh an-náire a chur uirthi/air

· Léireodh sé nach mian leat cloí le rialacha frithbhulaíochta na scoile trí chothrom na Féinne a thabhairt do dhaoine eile in ainneoin go bhfuil sé de cheart ag gach duine go dtabharfaí cothrom na Féinne dó/di, tú féin san áireamh, 

· Léireodh sé nach bhfuil tú ag iarraidh an chosaint shéimh a thugann cód frithbhulaíochta na scoile duit, cód  atá bunaithe ar ‘easpa milleáin’ agus a thugann an dara seans duit (an chéad ghealltanas) agus, fiú, an tríú seans (an dara gealltanas a shínigh tú inniu) maidir le bulaíocht ach gurbh fhearr leat go ndéileálfaí leat de réir Chód Iompair na scoile, agus na pionóis a bhaineann leis sin a fhulaingt.

· Léireodh sé gur beag meas a bhí agat (a) ar dhaltaí eile agus ar an gcaoi a gcaitheann tú leo, (b) ar an ngealltanas a shínigh do thuismitheoir(í) nó do chaomhnóir(í),(c) ar an ngealltanas a shínigh tú féin,(d) ar do cháil féin mar dhuine macánta, (e) ar chlár frithbhulaíochta na scoile. 

Mar sin ná bris an dara gealltanas seo le do thoil. Nuair a thugann tú an fhoirm ghealltanais ar ais dom agus í sínithe ag do thuismitheoir / do chaomhnóir, comhlíon an gealltanas le do thoil. Má dhéanann tú bulaíocht go brách arís ar aon dalta sa scoil seo, beidh an gealltanas briste agat agus d'fhéadadh na nithe seo a leanas tarlú:

· D'fhéadfaí cruinniú a reáchtáil. Is iad na daoine a bheadh ag freastal ar an gcruinniú sin ná Príomhoide na scoile, do thuismitheoir(í) / do chaomhnóir(í), comhordaitheoir frithbhulaíochta na scoile agus tú féin.

· Ag an gcruinniú sin, léifear amach os a gcomhair ar fad sonraí an chéad agallaimh tráth a raibh tú tar éis bulaíocht a dhéanamh ar (A). Dá gcomhlíonfá do chéad ghealltanas, ní scaoilfí amach na sonraí sin go brách.

· Ag an gcruinniú sin léifear amach os a gcomhair ar fad sonraí an dara hagallamh freisin, sonraí a léireoidh go ndearna tú bulaíocht ar A2 in ainneoin gur shínigh tú gealltanas nach ndéanfá bulaíocht arís.

· Ag an gcruinniú sin d'fhéadfadh an Príomhoide cinneadh a dhéanamh ansin maidir leis an bpíonós, ag úsáid Chód Iompair na Scoile.  D’fhéadfaí tú a chur ar fionraí ón scoil ar feadh roinnt mhaith laethanta, le méid mór obair bhaile scríofa chun tú a choinneáil gnóthach ar feadh an lae ar fad gach lá m.sh. ag freagairt ceisteanna scrúduithe. Chaithfí an Bord Bainistíochta a chur ar an eolas faoi sin freisin agus chuirfí é ar do thaifead scoile.

· D’fhéadfaí go ndéarfaí le do thuismitheoirí/caomhnóirí ag an gcruinniú seo nach mbeadh áit sa scoil seo duit má dhéanann tú bulaíocht arís agus go mba cheart duit tosú ag machnamh anois faoi scoil nua duit féin.

Tá an-chumhacht ag baint leis an rabhadh sin. Ag an dara leibhéal, i gColáiste Éanna, tar éis an rabhaidh sin, ba bheirt é an líon ba mhó riamh a bhris an dara gealltanas, as measc níos mó ná daichead fiosrúchán i ngach bliainghrúpa i rith scoilbhliain iomlán. Thug sé sin a lán faoisimh do mhórán daltaí ar ndóigh. I ngach cás inar briseadh an dara gealltanas, tharla cruinniú cosúil leis an gceann a ndéantar cur síos air thuas, thug gach duine gealltanas agus níor tharla an bhulaíocht riamh arís. 

(Sna trí bliana ó mhí Mheán Fómhair 2009 go Meitheamh 2012, agus an clár múscailte feasachta agus an cur chuige ‘Athrú seachas Milleán’ neadaithe go dlúth sa scoil, níor bhris duine ar bith an dara gealltanas, agus mar sin, níor ghá cruiniú, mar a luaitear thuas, a reachtáil riamh.)
CRÍOCHNAIGH 
Céim  Riachtanach 1 (b) – An   fhoirm le haghaidh bearta a rinneadh.  
Foirm atá ar Lch 1 (b) ar a ndéanann ball den fhoireann frithbhulaíochta taifead gearr ar dhul chun cinn fiosrúcháin. Is fearr é sin a dhéanamh de réir mar a tharlaíonn sé. Is iondúil go mbíonn na foirmeacha seo cóipeáilte ar chúl Foirm Tuairisce na hEachtra roimh ré. Nuair atá fiosrúchán thart agus an cás réitithe go hiomlán, críochnaíonn an ball foirne  an fhoirm seo faoi dheireadh agus cuireann sé/sí a (h)ainm léi.
ATHSHLÁNÚ 
Ráiteas tionchair ó dhalta a ndearnadh bulaíocht air/uirthi: Tá sé i gceist go mbainfear úsáid as Lch 2 (i) tamall tar éis don chás bulaíochta a bheith réitithe ach taobh istigh den scoilbhliain chéanna – i dtreo dheireadh na scoilbhliana, b'fhéidir. Tá dhá chuspóir leis sin. An chéad chuspóir ná go dtugann sé deis do dhaltaí a bhí ina sprioc machnamh a dhéanamh ar an mbulaíocht ar bhealach níos fuarchúisí, a thuiscint gur éagóir orthu a bhí i gceist agus gur ghoill sé sin orthu ag an am, fearg a chur in iúl más mian leo in áit í a chur faoi chois agus a aithint gur tháinig siad slán agus gur féidir leo teacht slán as an mbulaíocht. An dara cuspóir ná go gcuireann sé ar a súile dóibh go bhfuil sé ceart go leor féachaint siar ar an gcás bulaíochta agus anailís a dhéanamh air in áit a bheith ag séanadh gur tharla sé riamh. Tá fianaise ann gur minic nach dtagann an damáiste a rinne bulaíocht ar scoil chun cinn go dtí níos déanaí, agus iad ina ndaoine fásta, b'fhéidir. An chúis atá leis sin, b'fhéidir, ná gur ghoill an bhulaíocht chomh mór sin ar an dalta ag an am agus gur bhain sí an bonn uaidh/uaithi chomh mór sin go séanann sé/sí gur tharla an bhulaíocht agus nach ndéileálann sé/sí léi ar chor ar bith. Tá súil go mbeidh an feachtas frithbhulaíochta leanúnach ar scoil tar éis cabhrú cheana féin chun an claonadh sin a chosc trí dhul i ngleic le bulaíocht mar rud a bhfuil a fhios ag an saol go bhfuil sí ag tarlú, oibriú i dtreo í a chosc agus tacaíocht a thabhairt dóibh siúd a ndéantar bulaíocht orthu. Sa chleachtadh seo féachtar le sin a atreisiú agus ligean don dalta a bhí ina sprioc déileáil leis an gcás i dtimpeallacht atá sábháilte, le tacaíocht ón gcomhordaitheoir frithbhulaíochta. B'fhéidir, fiú amháin, go gcuirfidh sé seo deireadh sásúil le tréimhse dheacair i saol an dalta. 
(Ainm na scoile)

Snáithe 2 – Déileáil le heachtraí/cásanna ina bhféadfadh bulaíocht bheith i gceist








Más gá tar éis sin, le húsáid Céim 2 (c) – Gealltanas maidir le páirt a ghlacadh, iarr ar an rang a líonadh isteach agus a shíniú, á admháil má ghlac siad páirt agus ag tabhairt gealltanais nach nglacfaidh siad páirt feasta.


Más gá, cuir ar gach finné atá sainaitheanta Céim 2 (d) – Tuairisc ó Dhuine a Chonaic Eachtra a líonadh isteach. 


Más gá, Iarr ar an bhfoireann aiseolas a thabhairt. Bain úsáid as Céim 2 (f) – Foláireamh maidir le daltaí i mbaol, Céim 2 (g) – Foláireamh  maidir le teannas idir daltaí nó Céim 2 (h) – Foláireamh maidir le dalta a bhfuil bulaíocht á déanamh air.


Más gá, sa chás (an-neamhghnách) nach dtugtar dóthain eolais, bain úsáid as Céim 2 (e) – Agallaimh Aonair Lán-ranga (le cabhair ó mhúinteoirí a bhfuil taithí acu). Cuir an fhoirm in oiriúint do na líomhaintí atá i gceist. 


3.	Cuir agallamh ar dhaltaí a bhfuil bulaíocht curtha ina leith. Bain úsáid as Céim 3 (a) – Bileog agallaimh maidir le bulaíocht atá curtha i leith dalta.  San agallamh, bain úsáid as Céim 3 (b) – Seicliosta ar Iompar Bulaíochta  le fáil amach cén sórt iompair a bhí i gceist agus/nó cé chomh tromchúiseach is a bhí sé.


4.	Iarr ar gach duine a rinne bulaíocht Gealltanas simplí Dalta a líonadh isteach agus a chomhlíonadh.  Bain úsáid as Céim 4 (a) – Gealltanas Iompraíochta an Dalta. I gcás bulaíocht níos tromchúisí (nó má rinne an dalta seo bulaíocht cheana, e.g. i gcoinne dalta eile), bain úsáid as Céim 4 (b) – Gealltanas Iompraíochta an Dalta agus Tuismitheora.


5.	Críochnaigh Céim Riachtanach 1 (b) – An  fhoirm le haghaidh bearta a rinneadh.  


6.	Tamall ina dhiaidh sin, más cuí, iarr ar an dalta a bhí ina sprioc Céim 2 (i) – Ráiteas tionchair ó dhalta a ndearnadh bulaíocht air/uirthi a líonadh isteach. 


Cé go mbíonn toradh sásúil tapa ar an gcuid is mó d'fhiosrúcháin ina n-úsáidtear na huirlisí sin, bíonn níos mó de na huirlisí ag teastáil i gcásanna áirithe agus tógann siad níos mó ama. Bí foighneach le do thoil. 


Chomh maith leis sin, d'fhéadfadh cathú a bheith ort uaireanta rud éigin an-mhór ar fad a dhéanamh mar fhreagra ar an mbulaíocht. Ná déan é sin le do thoil! D'fhéadfadh an dalta atá ina sprioc a bheith thíos leis. Cuimhnigh gurb é an príomhchuspóir ná gealltanas sínithe a fháil go gcuirfear stop leis an mbulaíocht agus go gcomhlíonfar an gealltanas sin. 





Uirlisí chun déileáil le cásanna ina bhféadfadh bulaíocht bheith i gceist


Ní mór gach eachtra nó cúis amhrais a thuairiscítear a fhiosrú agus déileáil léi.


Gheobhaidh tú thíos liosta iomlán d'uirlisí/leathanaigh do na céimeanna éagsúla a bhaineann le bulaíocht a fhiosrú. I bhformhór na gcásanna, áfach, ní theastaíonn ach iad seo: 


CÉIM RIACHTANACH 1 (a) & (b) (cúl le cúl): Chun taifead a dhéanamh ar thuairisc ar bith ar bhulaíocht mar aon leis an dul chun cinn ó thaobh déileáil léi.


CÉIM RIACHTANACH 2 (a) & (b): Eolas do dhaltaí roimh shuirbhé ranga agus ansin tógann ceachtar suirbhé thart ar 10 nóiméad. Má thugann sé dóthain eolais, is féidir leat leanúint ar aghaidh go dtí an t-agallamh. 


CÉIM RIACHTANACH 3 (a) & (b) (cúl le cúl): Le húsáid san agallamh leis an dalta a bhfuil bulaíocht curtha ina leith. Tógann sé thart ar 30 nóiméad.


CÉIM RIACHTANACH 4 (a) nó (b) (foirm ghealltan- ais): Le líonadh má admhaíodh/cruthaíodh bulaíocht ag an agallamh.


Céim Roghnach 2 (c) – Gealltanas maidir le páirt a ghlacadh Má bhí bulaíocht forleathan sa rang nó má tugadh "níl a fhios agam" mar fhreagra ar a lán ceisteanna sa suirbhé, leag béim arís ar an gcur chuige "Athrú Seachas Milleán" agus ansin iarr ar an rang an foirm seo a líonadh isteach agus a shíniú, á admháil má ghlac siad páirt agus ag tabhairt gealltanais nach nglacfaidh siad páirt.


D'fhéadfadh cuid de na leathanaigh eile bheith riachtanach ó am go chéile, go hairithe i gcásanna tromchúiseacha.


LIOSTA UIRLISÍ/LEATHANACH


Má fhaightear tuairisc ar bhulaíocht a d'fhéadfadh bheith ar bun, líon isteach Céim 1 (a) – Foirm Tuairisce na hEachtra. Ar chúl na foirme seo tá Céim 1 (b) – An  fhoirm le haghaidh bearta a rinneadh. Ar an bhfoirm seo déantar taifead gearr ar na bearta a dhéantar de thoradh ar an tuairisc, de réir mar a tharlaíonn siad. 


Fiú má bhíonn na fíricí ar eolas, léigh/déan achoimre ar Céim 2 (a) – Eolas roimh shuirbhé ranga do na daltaí agus ansin déan suirbhé le Céim 2 (b) – Suirbhé Rialta Ranga chun "na fíricí a fháil amach", chun finnéithe eile a shainaithint agus chun a lán "foinsí" féideartha a chruthú le go dtabharfaí cosaint d'aon duine a thug tuairisc. 








Tá gach leathanach a úsáidtear faoi rún ach amháin má dheachtaíonn ordú dlí a mhalairt. Má chomhlíonann dalta a c(h)éad ghealltanas frithbhulaíochta, ba chóir na leathanaigh a chomhdú agus gan iad a thaispeáint d'aon duine e.g. tuismitheoirí, an Príomhoide. Má bhriseann dalta an gealltanas sin, áfach, is féidir eolas a nochtadh agus síníonn tuismitheoir nó caomhnóir an chéad ghealltanas eile chomh maith leis an dalta féin.








